เงินทุนนอกดาหน้าไหลเข้าไทยต่อเนื่อง
เงินทุนต่างชาติไหลเข้าไทยอีกครั้ง ไตรมาสแรกเข้ามาแล้วสุทธิสูงถึง 6.23 หมื่นล้านบาท จากไตรมาสก่อนหน้าที่เคยไหลออกสุทธิถึง 1.78 แสนล้าน
7 พ.ค. 2555

เงินทุนต่างชาติไหลเข้าไทยอีกครั้ง ไตรมาสแรกเข้ามาแล้วสุทธิสูงถึง 6.23 หมื่นล้านบาท จากไตรมาสก่อนหน้าที่เคยไหลออกสุทธิถึง 1.78 แสนล้าน
ธนาคารแห่งประเทศไทย (ธปท.) รายงานเงินทุนเคลื่อนย้าย ณ สิ้นไตรมาสแรกปีนี้ พบว่ามีเงินทุนต่าง ชาติไหลเข้าสุทธิ 2,016 ล้านเหรียญสหรัฐ หรือประมาณ 6.23 หมื่นล้านบาท หากคิดอัตราแลกเปลี่ยนปัจจุบันที่ระดับ 30.90 บาทต่อเหรียญสหรัฐ ถือว่าเพิ่มขึ้นค่อนข้างมากเมื่อเทียบกับไตรมาสก่อนหน้าที่มีเงินไหลออกสุทธิ 5,767 ล้านเหรียญสหรัฐ หรือประมาณ 1.78 แสนล้านบาท โดยเป็น การไหลเข้าสุทธิของเงินทุนเคลื่อนย้ายภาคสถาบันการเงินเป็นสำคัญ 
เงินทุนไหลเข้าสุทธิแบ่งออกเป็นภาครัฐบาลและ ธปท. 927 ล้านเหรียญสหรัฐ และ 2,016 ล้านเหรียญสหรัฐ ตามลำดับ จากการเข้าซื้อสุทธิพันธบัตรในตลาดรองของนักลงทุนต่างชาติ ซึ่งสอดคล้องกับตลาดส่วนใหญ่ในภูมิภาคที่มีเงินทุนไหลเข้าทั้งตลาดหุ้นและตลาดตราสารหนี้เพิ่มขึ้นมาตั้งแต่ต้นปี 
ภาคสถาบันการเงินมีเงินไหลเข้าสุทธิ 5,543 ล้านเหรียญสหรัฐ หรือประมาณ 1.71 แสนล้านบาท เพิ่มขึ้นจากไตรมาสก่อนหน้าที่เคยมีเงินไหลออกสุทธิถึง 8,812 ล้านเหรียญสหรัฐ เนื่องจากกลุ่มธนาคารพาณิชย์มีการนำเข้าเงินกู้จากต่างประเทศ ซึ่งส่วนใหญ่เป็นเงินกู้ระยะสั้นตามการป้องกันความเสี่ยงอัตราแลกเปลี่ยนของผู้ส่งออก
ภาคอื่นๆ มีเงินไหลออกสุทธิ 7,369 ล้านเหรียญสหรัฐ จากไตรมาสก่อนหน้าที่มีเงินทุนไหลเข้าสุทธิ 3,974 ล้านเหรียญสหรัฐ จากการที่ผู้ส่งออกให้สินเชื่อการค้ากับคู่ค้า ต่างชาติเพิ่มขึ้น เดือน มี.ค. เดือนเดียวมีเงินเข้าสุทธิ 794 ล้านเหรียญสหรัฐ หรือ 2.45 หมื่นล้านบาท